

**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Tel: 83/500-812 Fax: 500-814

e-mail: [kabinet@hevizph.hu](mailto:kabinet@hevizph.hu)

Iktatószám: VFO/531/2013

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2013. június 25-i nyilvános ülésére**

**Tárgy:** Hulladékudvar megvalósíthatósága.

**Az előterjesztő:** Papp Gábor polgármester

**Készítette:** Babics Tamás osztályvezető

**Megtárgyalta:** Városfejlesztési, Természet - és Környezetvédelmi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**I.**

**Tárgy és tényállás ismertetése**

Évek óta visszatérő kérdés Hévíz város területén hulladékudvar létesítése.

Egyre fontosabb ugyanis hogy minden lehetséges módszerrel érvényt szerezzünk annak, hogy az egyes hulladéktípusokat ne közvetlenül a lerakón helyezzük el.

Az üzemeltetés is egyre drágább, előbb-utóbb komoly szociális gondként fog jelentkezni a szolgáltatás ára. Óriási a jelentősége tehát a szelektív gyűjtés különböző módjainak, sőt a megelőzés módszereinek. A hulladékudvarok nagyon fontos eszközök lennének a különböző hulladékfrakciók elkülönítésében. A lakosok önkéntes szerepvállalására alapozva nagyon sok veszélyes és problémás komponenst ki lehet vonni a hulladékból hulladékudvar üzemeltetésével.

Hulladékudvarban gyűjthető:

* a települési szilárd hulladékhasznosítható összetevői, nagydarabos hulladék(lom),
* a lakosságnál keletkező veszélyes hulladék, pl. fénycső hulladék; gyógyszerhulladék (ha van a településen gyógyszertár, annak kötelezően gyűjtenie kell!); növényvédőszer hulladék; festék-, oldószer maradék és göngyöleg; elemek; akkumulátorok.
* nem lakosságtól származókis mennyiségű veszélyes hulladékok
* a lakosságnál keletkező 1 m3-t meg nem haladó építési, bontási hulladék.

Hulladékudvar méretezése:

* A hulladékudvar minimális helyszükséglete az elhelyezni kívánt edények alapterületének tízszerese, de legalább 40x70 m. A nagy járműveknek meg kell tudni fordulniuk, a rakodást kényelmesen el kell tudni végezni (pl. targoncával).

Megközelíthetőség:

* Fontos, hogy a település minden lakója akár kis kézikocsival is könnyen meg tudja közelíteni a hulladékudvart.

Tulajdonviszonyok:

* Előnyösebb az önkormányzati tulajdonú telephely.

Védőtávolságok:

* A hulladékbegyűjtő-udvarok kialakításának részletes feltételeiről szóló szabályozás nem ír elő védőtávolságot.

A jogszabály által minimálisan megkövetelt műszaki felszerelések:

* legalább 2 m magas kerítés, zárható, a teherforgalom számára is megfelelő kapuval
* portaépület vagy konténer szociális helyiségekkel, fűtéssel, megfelelő kültéri és beltéri világítás
* szilárd burkolat az udvar területét lefedően egységes kialakítással
* a telep közlekedési, edénytárolási és mozgatási területein, tehergépkocsik forgalmára méretezett módon, a közlekedési útburkolati jelek felfestésével, csapadékvíz elvezetéssel, kültéri világítással, fedett-zárt tárolórész a begyűjtésre tervezett hulladék mennyiségére és minőségére méretezve
* fedett-nyitott és/vagy kültéri tárolórész a begyűjtésre tervezett hulladék mennyiségére és minőségére méretezve, a begyűjteni tervezett hulladék mennyiségétől és minőségétől függő méretű és kialakítású, szabványos, zárt rendszerű edények (kuka, hordó, konténer), amelyek kiválasztása során gondoskodni kell arról, hogy a szállítási eszközbe történő ürítésre alkalmasak  
  legyenek
* homoktároló, fűrészportároló, egyéb felszívató anyagok
* tűzoltó készülékek, kéziszerszámok, egyéni védőfelszerelések, telefon.

Tárolókra vonatkozó előírások:

* Szinte minden hulladéktípus másfajta, erre a célra szabványosított gyűjtőedényt vagy tároló konténert igényel. Bizonyos hulladékokat eső- és napsugárzás mentesen kell tárolni, másoknál csak az a fontos, hogy a szél ne tudja széthordani, illetve kutyák és egyéb állatok ne férjenek hozzá.
* Veszélyes hulladék begyűjtése zárt építményben vagy konténerben, illetve nyílt téren kettős falú vagy kármentővel felszerelt, zárható gyűjtőedényben vagy konténerben végezhető
* A begyűjtött hulladék - a biológiailag lebomló hulladék kivételével - az átvétel időpontjától számított 1 évig tartható a hulladékgyűjtő udvaron.

Létesítés engedélyezése:

* Amennyiben a hulladékgyűjtő udvar létesítése, kialakítása érdekében építési kivitelezésre kerül sor, az építési beruházásokat, majd a használatba vételt hatósági eljárás keretében engedélyeztetni kell. Az elsőfokú építési hatóság az illetékes jegyző.

Működtetés engedélyezése:

* A hulladékudvar működtetése - kizárólag nem veszélyes hulladékok gyűjtése és előkezelése esetén - bejelentéshez kötött tevékenység. Ennek megfelelően a tevékenység folytatója a tevékenység megkezdése előtt köteles a telep fekvése szerint illetékes önkormányzat jegyzőjénél írásban bejelenteni a folytatni kívánt tevékenységet.
* A hulladékok (ideértve a veszélyes, és nem-veszélyes hulladékokat egyaránt) gyűjtése, begyűjtése, átvétele, tárolásaesetén szükséges a környezetvédelmi hatóságtól hulladékkezelési engedélyt beszerezni.

Szállítás engedélyezése:

* A gazdálkodó szervezetek által üzletszerűen végzett hulladékszállítási tevékenység a környezetvédelmi felügyelőség engedélyével végezhető. A szállító, illetve a begyűjtő csak olyan veszélyes hulladékot szállíthat, amelyre az engedélye feljogosítja, és amelyre vonatkozik a szerződése.

A felsoroltakból látható, hogy a hulladékudvar létesítése sok műszaki, engedélyezési kérdést vet fel.

A Zalaispa Társulás a projekt kialakítása idején Hévízre hulladékudvar létesítését tervezte, melyre azonban pénzügyi fedezet hiányában nem kerülhetett sor.

2013. január 1. napjától a hulladékgazdálkodási közszolgáltatást a Zalaispa Zrt látja el. A közszolgáltatóval kötött közszolgáltatási szerződés előkészítése során újra felmerült a hulladékudvar létesítés lehetősége, mégpedig a Zalaispa Zrt finanszírozásában. Feltétele az volt, hogy találjunk a város területén alkalmas helyet.

A Zalaispa szakembereivel bejártuk szóba jöhető helyszíneket.

Ezek:

* Árpád utca volt sírköves műhely területe: a területe mérete nem alkalmas a hulladékudvar elhelyezésére mérete miatt,
* volt gázcsere telep helyszíne: mérete alkalmassá tenné, idegen tulajdonban van de megszerezhető, mivel eladó. Kizáró ok a Balaton Törvény-ben meghatározott magterületi, ökológiai folyosó a területen megy keresztül, így engedély a hulladékudvarra nem adható ki,
* Római utca végén található felhagyott szennyvíztelep, ami szintén idegen terület, hatalmas rekultivációs költséggel lehetne alkalmassá tenni.
* Zrínyi utcai Gamesz telephely szintén nem alkalmas, mivel itt a közeljövőben telephelybővítésre kerül sor kiváltandó a Szálka telephelyen elfoglalt épületek, melyek az Egregyi Turisztikai Attrakció projekt részét képezi.

A város területét vizsgálva megállapítható, hogy belterületen alkalmas ingatlan nem áll rendelkezésre.

A műszaki, telepítési követelményeknek megfelelő terület így csak külterületen képzelhető el, a szóba jöhető térség a Kisfaludy utca nyugati külterületi része, illetve a Négyszög major környezete.

Ezek a területek a szabályozási terv szerint Má-3 övezeti besorolás alá esnek.

Ebben az övezetben a jelenlegi besorolás szerint:

- a művelési ág váltás, illetve más célú hasznosítás csak az adottságoknak megfelelő termelési szerkezet, tájhasználat kialakítása, illetve a tájkarakter erősítése, valamint közmű és közút építése érdekében engedélyezhető,

- a kialakult geomorfológiai formák megőrzendők,

- új üzemanyagtöltő állomás, *hulladéklerakó, hulladéktároló telep, valamint hulladékártalmatlanító - kivéve a biológiailag lebomló szerves anyagok lebontását és további felhasználásra alkalmassá tételét végző telepek (komposztüzemek), továbbá hulladékátrakó állomás - nem létesíthető*,

- új villamos energia ellátási, táv- és hírközlő vezetékek létesítése csak terepszint alatti elhelyezéssel engedélyezhetők, kivéve, ha a terepszint alatti elhelyezés védendő értéket veszélyeztetne, károsítana. A rendelkezés alkalmazásától eltérni a természetvédelmi hatóság által meghatározott feltételekkel lehet,

- a felszíni szennyeződésre kevésbé érzékeny területek alövezetén az üdülőkörzet, illetve a települések üzemelését, környezetvédelmét szolgáló létesítmények - pl. szennyvíztisztító, hulladékkezelő telep, hulladékátrakó állomás, stb. - elhelyezésére a településrendezési, illetve megyei területrendezési tervekben jelölendő ki terület.

Az OTÉK szerint ilyen létesítmény csak különleges terület besorolású övezetben helyezhető el.

Az ismételten engedélyezés alatt álló nemesbüki bekötőút megvalósulásával ki fog épülni egy új út a Büki úton létesülő körforgalmi csomópont és a Kisfaludy utca között, mely fel fogja tárni ezt a térséget. A kiépülő út optimálissá tenné a környéket egy hulladékudvar telepítésére, hiszen a város olyan területén valósulhatna meg, mely minden fentebb említett telepítési kritériumnak megfelel, a város olyan könnyen megközelíthető részén épülne, amit minden helyi lakos könnyen megközelíthet, és a szállító járművek is csak nagyon rövid szakaszon vennék igénybe a város útjait.

A helyi szabályozási terv felülvizsgálata aktuális. A felülvizsgálatba kívánatos lenne bevonni ennek a létesülő útnak északi oldalán elhelyezkedő területeket.

Kezdeményezésre javasolt a szabályozási besorolás felülvizsgálata mezőgazdasági területről különleges területi besorolásra egy ca. 3000 m2-es területegység vonatkozásában, ahol a hulladékudvar kialakításra kerülhet.

Tisztelt képviselő-testület!

Kérjük az előterjesztés megvitatását és a határozati javaslat elfogadást.

Hévíz, 2013. június 11.

II.

Határozati javaslat

1. Hévíz Város Önkormányzat Képviselő-testülete a hulladékudvar létesítés megvalósíthatóságát tárgyaló előterjesztést megtárgyalta.
2. A Képviselő-testület kezdeményezi a Kisfaludy utca nyugati külterületi szakaszán egy hulladékudvar elhelyezésére alkalmas terület szabályozási övezeti besorolásának változtatását mezőgazdasági övezeti besorolásból különleges övezeti besorolásba.
3. Felkéri a város polgármesterét, hogy változtatási szándékot az aktualizálandó szabályozási terv készítésénél érvényesítse.

Határidő: 2013. július 31.

Felelős: Papp Gábor polgármester

A döntés egyszerű többséget igényel.

**III.**

**Bizottsági vélemények**

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  Hulladékudvar megvalósíthatóság | | | | | |
|  | **ülés időpontja** | | **határozat-szám** | **szavazati arány** | **bizottsági vélemény (kisebbségi vélemény feltüntetése)** |
| **Pénzügyi és Turisztikai Bizottság** | 2013. június 20. | 118/2013. (VI.20.) PTB határozat | | 4 igen szavazat | A bizottság egyhangúan támogatta a határozati javaslatot azzal, hogy a tervezett létesítmény tájba illesztését a közeli lakóterületek miatt meg kell valósítani, továbbá beruházás előtt egyeztetést javasolt tartani a Hévízi Szobakiadók Szövetségével és az érintett lakossággal.. |
| **Közoktatási, Szociális és Sport Bizottság** | 2013. június 20. | 45/2013. (VI.20.) KSZSB határozat | | 3 igen szavazat | A bizottság egyhangúan támogatta a határozati javaslatot azzal, hogy a tervezett létesítmény tájba illesztését a közeli lakóterületek miatt meg kell valósítani, továbbá beruházás előtt egyeztetést javasolt tartani a Hévízi Szobakiadók Szövetségével és az érintett lakossággal.. |